b'\n_START_ARTICLE_\n\xc5\xa0anghaj (film, 2012)\n_START_SECTION_\nVsebina\n_START_PARAGRAPH_\nProtagonisti filma so \xc4\x8dlani romske dru\xc5\xbeine Mirga. V njem spremljamo zgodbo \xc5\xa1tirih generacij, ki jo v prvi osebi pripoveduje Lutvija Belmondo Mirga. Njegova dru\xc5\xbeina je prepotovala lep del Balkana in se na koncu naselila v vasi, katere ime je neznano. Medtem, ko se ostali Romi ukvarjajo z drugimi posli, Lutvijin o\xc4\x8de Uja\xc5\xa1 posku\xc5\xa1a zaslu\xc5\xbeiti s prodajo jajc in s tem postane tar\xc4\x8da posmeha ostalih prebivalcev. Nekega dne ima tega dovolj, zato zapusti \xc5\xbeeno z otroki in odide v svet, da bi uspel. \xc4\x8cez \xc4\x8das se vrne kot bogat gospod, saj je obogatel z uvozom razli\xc4\x8dnih izdelkov iz Italije, ki so bili v Jugoslaviji zelo iskani. \xc5\xbde v rosnih letih za\xc4\x8dne v posel vpeljevati tudi Lutvijo, \xc4\x8dez \xc4\x8das pa se dru\xc5\xbeina zaradi teh poslov preseli v Slovenijo, natan\xc4\x8dneje v Prekmurje._NEWLINE_Na enem od potovanj Uja\xc5\xa1 Lutviji kupi sliko \xc5\xa0anghaja, ki Lutvijo popolnoma osupne. Izka\xc5\xbee se, da z uvozom blaga iz Italije ni te\xc5\xbeav, saj je Uja\xc5\xa1 na svojo stran (tudi s podkupninami) pridobil nekatere ljudi iz policije in carine. S tem dru\xc5\xbeina pridobi dovolj denarja, da se Lutvija ob prihodu v Prekmurje odlo\xc4\x8di postaviti romsko vas, ki jo poimenuje \xc5\xa0anghaj. Na enem od potovanj v Italijo Lutvija spozna tudi Amando, ki dela kot dama na poziv. Lutvija in Amanda se zaljubita in preselita v \xc5\xa0anghaj._NEWLINE_V \xc5\xa0anghaj se s\xc4\x8dasoma za\xc4\x8dnejo priseljevati tudi drugi Romi, zato naselje kmalu obi\xc5\xa1\xc4\x8de mili\xc4\x8dnik Gabrijel Gali\xc4\x8d (Bojan Emer\xc5\xa1i\xc4\x8d), ki je sprva sumni\xc4\x8dav, kasneje pa z Lutvijo postaneta dobra prijatelja. To pomaga, da lokalne oblasti ne ovirajo poslov dru\xc5\xbeine Mirga. Poleg tega ima Gabrijel tudi dobre odnose z lokalnim politikom Jo\xc5\xbeetom Sfiligojem, ki posreduje, da vas kmalu dobi elektriko, kar je bila tedaj v prekmurskih vaseh redkost._NEWLINE_Lutvijin sin Dono za\xc4\x8dne kazati talent za glasbo in se za\xc4\x8dne u\xc4\x8diti igrati klavir. Medtem, ko je Amandi to v\xc5\xa1e\xc4\x8d, se Lutvija z njegovo glasbeno kariero ne strinja, saj bi raje videl, da bi se sin ukvarjal z enakim poslom, kot sta se on in njegov o\xc4\x8de. Zaradi tega sta Lutvija in Amanda dostikrat v sporu._NEWLINE_Leta prinesejo tudi kaoti\xc4\x8dne razmere, ki nastopijo v Jugoslaviji po Titovi smrti. Nara\xc5\xa1\xc4\x8dajo\xc4\x8de napetosti med narodi spremenijo razmere na trgu in Lutvija se ob sodelovanju Hrvatov kmalu za\xc4\x8dne ukvarjati s preprodajo oro\xc5\xbeja. To sicer prina\xc5\xa1a dobre zaslu\xc5\xbeke, vendar tudi precej\xc5\xa1nja tveganja v obliki tekmovanja z drugimi trgovci z oro\xc5\xbejem ter seveda tudi nevarnost, da po\xc4\x8detje odkrijejo oblasti. Lokalni novinar sicer objavi \xc4\x8dlanek o nelegalnih aktivnostih v \xc5\xa0anghaju, vendar Lutvija s pomo\xc4\x8djo vez v policiji in politiki uspe prepre\xc4\x8diti objavo \xc4\x8dlanka in uti\xc5\xa1a vse govorice o trgovini z oro\xc5\xbejem. Eden od ve\xc4\x8djih trgovcev z oro\xc5\xbejem, Dejan Kova\xc4\x8devi\xc4\x87, Lutviji ponudi sodelovanje pri poslu, vendar ga le-ta odlo\xc4\x8dno zavrne. \xc5\xbdal pa se Lutvija v posel z oro\xc5\xbejem vplete do te mere, da dru\xc5\xbeinski odnosi postanejo ogro\xc5\xbeeni na ra\xc4\x8dun njegovih poslovnih ambicij, kar privede do konfliktov z doma\xc4\x8dimi._NEWLINE_Amanda medtem odpelje Dona na sprejemne izpite na srednjo glasbeno \xc5\xa1olo v Maribor, na katerih je Dono uspe\xc5\xa1en in posledi\xc4\x8dno sprejet v \xc5\xa1olo. Lutvija sicer nad sinovim odhodom v Maribor ni navdu\xc5\xa1en, vendar se na prigovarjanje babice in \xc5\xbeene kasneje sprijazni z dejstvom, da bo tudi Dono tako, kot njegov o\xc4\x8de in ded, sledil svojim sanjam._NEWLINE_Neke no\xc4\x8di \xc5\xa0anghaj pretresejo eksplozije nekaj hi\xc5\xa1, pri \xc4\x8demer umre kar nekaj va\xc5\xa1\xc4\x8danov, med drugim tudi Uja\xc5\xa1. Zdi se, da je gre za ma\xc5\xa1\xc4\x8devanje Kova\xc4\x8devi\xc4\x87a, zato ob policijski preiskavi Lutvija prizna vse podrobnosti o trgovini z oro\xc5\xbejem in si s tem prislu\xc5\xbei triletno zaporno kazen. Ostali Romi se razselijo, \xc5\xa0anghaj pa nato oblasti dokon\xc4\x8dno podrejo.  V tem \xc4\x8dasu izve, da je Dono pustil \xc5\xa1olo in da se potika nekje po Mariboru in odlo\xc4\x8di se, da ga bo po odhodu iz zapora poiskal. Uspe mu ga najti, vendar z \xc5\xbealostjo ugotovi, da je Dono postal tudi odvisnik od drog. Z mo\xc4\x8dno voljo celotne dru\xc5\xbeine se Dono re\xc5\xa1i odvisnosti, si najde dekle in se poro\xc4\x8di, s \xc4\x8dimer se dru\xc5\xbeinska zgodba nadaljuje.'